CELEX: 32011R0873
Language: ro
Date: 2011-07-27 00:00:00
Title: Regulamentul de punere în aplicare (UE) nr. 873/2011 al Comisiei din 27 iulie 2011 privind clasificarea anumitor mărfuri în Nomenclatura combinată

2.9.2011   
            
            
               RO
            
            
               Jurnalul Oficial al Uniunii Europene
            
            
               L 227/5
            
         REGULAMENTUL DE PUNERE ÎN APLICARE (UE) NR. 873/2011 AL COMISIEI
   din 27 iulie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Sub rezerva măsurilor în vigoare în Uniunea Europeană cu privire la sistemele de control dublu și la supravegherea prealabilă și a posteriori a produselor textile la importul în Uniunea Europeană, este necesar să se prevadă posibilitatea invocării în continuare de către titular, pentru o perioadă de 60 de zile, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), a informațiilor tarifare obligatorii furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată care nu sunt conforme cu dispozițiile prezentului regulament.
            
         
               (5)
            
            
               Comitetul Codului vamal nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Sub rezerva măsurilor în vigoare în Uniunea Europeană cu privire la sistemele de control dublu și la supravegherea prealabilă și a posteriori a produselor textile la importul în Uniunea Europeană, informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de 60 de zile, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 iulie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un produs compus alcătuit dintr-un burete de plastic celular (poliuretan) (11,5 cm × 8,2 cm × 1,1cm) și o țesătură tricotată din poliester, care acoperă buretele.
                  Țesătura este făcută din fire texturate de poliesteri și din fibre de poliester acoperite cu aluminiu (produse prin procesul de metalizare în vid), împletite împreună. Buretele este introdus în întregime în țesătură.
                  (articol de întreținere)
                  (A se vedea fotografiile nr. 656 A și 656 B) (1)
                  
               
               
                  6307 10 10
               
               
                  Clasificarea se stabilește pe baza regulilor generale 1, 3(b) și 6 pentru interpretarea Nomenclaturii combinate, a notei 7(e) la secțiunea XI, a notei 1 la capitolul 63 și pe baza textului codurilor NC 6307, 6307 10 și 6307 10 10.
                  Articolul este un produs compus în sensul regulii generale de interpretare 3(b), deoarece buretele este fixat de materialul textil, formând astfel un tot inseparabil. [A se vedea, de asemenea, Notele explicative la Sistemul Armonizat pentru regula generală de interpretare 3 (b) (IX)].
                  Țesătura, care este un articol textil, este un articol confecționat, în sensul notei 7(e) la secțiunea XI, deoarece țesătura tricotată este asamblată prin lipire. În plus, faptul că un burete este introdus într-un articol textil confecționat face ca întregul articol să fie unul confecționat. Astfel, articolul intră sub incidența subcapitolului I din capitolul 63 în baza notei 1 la capitolul 63.
                  Atât materialul tricotat, cât și buretele prezintă caracteristicile obiective ale articolelor destinate curățării cu apă și detergenți. Totuși, suprafața aspră a țesăturii tricotate îi conferă articolului caracterul esențial în sensul regulii generale de interpretare 3(b), întrucât datorită acestei suprafețe aspre articolul este destinat curățării unor pete uscate de pe suprafețe netede. Buretele contribuie numai la creșterea capacității țesăturii de a absorbi apa și detergentul. Caracterul esențial al produsului compus este astfel determinată de materialul textil.
                  Prin urmare, articolul trebuie clasificat la codul NC 6307 10 10, drept articol de întreținere tricotat.
               
            
         
      
                  
                     
               
               
                  
                     
               
            
                  
                     656 A
                  
               
               
                  
                     656 B
                  
               
            
         (1)  Fotografiile au un caracter strict informativ.